בס"ד, אדר תשע"ח **דף מקורות לעיון ולהעמקה, הרב אודי שורץ**

עבודה זרה דף מ"ג, איסור יצירת צורות, תמונות וסמלים

**א. מקור הדין ויסודו**

1. **שמות כ':** "(ד) לֹא תַעֲשֶׂה לְךָ פֶסֶל וְכָל תְּמוּנָה אֲשֶׁר בַּשָּׁמַיִם מִמַּעַל וַאֲשֶׁר בָּאָרֶץ מִתָּחַת וַאֲשֶׁר בַּמַּיִם מִתַּחַת לָאָרֶץ ... (יט) וַיֹּאמֶר ה' אֶל מֹשֶׁה כֹּה תֹאמַר אֶל בְּנֵי יִשְׂרָאֵל אַתֶּם רְאִיתֶם כִּי מִן הַשָּׁמַיִם דִּבַּרְתִּי עִמָּכֶם: (כ) לֹא תַעֲשׂוּן אִתִּי אֱלֹהֵי כֶסֶף וֵאלֹהֵי זָהָב לֹא תַעֲשׂוּ לָכֶם:".
2. **אבן עזרא שם:** "ואחר שדברתי אני עמכם פנים בפנים בלא שליח, אין לכם צורך לעשות אתי אלהי כסף וזהב, כי רבים מעובדי הפסילים שהם אומרים עד היום, כי זאת הצורה תליץ בעדי ותעזרני מול השם".
3. **מכילתא שם:** ""לא תעשו לכם. שלא תאמר, הואיל ונתנה תורה רשות לעשות בבית המקדש, הריני עושה בבתי כנסיות ובבתי מדרשות, ת"ל לא תעשו לכם ... דבר אחר לא תעשו לכם, שלא תאמרו, הרי אנו עושין לנוי, כדרך שאחרים עושין במדינות, ת"ל לא תעשו לכם".
4. **ספר המצוות לרמב"ם, לא תעשה ד':** "והמצוה הרביעית היא שהזהירנו מעשות צורות מיני בעלי חיים מן העצים והאבנים והמתכות וזולתם, ואף על פי שלא ייעשו להעבד. וזו הרחקה מעשות הצורות בכלל כדי שלא יחשוב בהם מה שיחשבו הסכלים שהם עובדי עבודה זרה שיחשבו כי לצורות כחות. והוא אמרו יתעלה "לא תעשון אתי אלהי כסף ואלהי זהב" ... ומי שעבר על לאו זה חייב מלקות".
5. **עבודה זרה, דף מ"ב:** "מנקיט רב ששת חומרי מתנייתא ותני: כל המזלות מותרין - חוץ ממזל חמה ולבנה, וכל הפרצופין מותרין - חוץ מפרצוף אדם, וכל הצורות מותרות - חוץ מצורת דרקון ... הכא במאי עסקינן? אילימא בעושה ... אלא פשיטא במוצא".
6. **שולחן ערוך, יורה דעה קמ"א ד':** "אסור לצייר צורות שבמדור שכינה, וכן צורות שרפים ואופנים ומלאכי השרת. וכן צורת אדם לבדו - כל אלו אסור לעשות אפילו הם לנוי".

**ב. בולט ושוקע**

1. **עבודה זרה, דף מ"ג:** "התם בחותמו בולט, ומשום חשדא; דתניא: טבעת שחותמה בולט - אסור להניחה ומותר לחתום בה, חותמה שוקע - מותר להניחה ואסור לחתום בה".
2. **חידושי הרמב"ן שם:** "ואסיקנא דדמות שמשין אפילו שבמדור התחתון אסורים. ונראה לפרש ולומר דלא שנא בולט ולא שנא שוקע, וכן בפרצוף אדם, דלא תעשון כתיב ולא פליג רחמנא בין בולט לשוקע, אלא בשאחרים עשו לו אמור רבנן דשוקע מותר ובולט אסור משום חשדא, והא דתניא טבעת שחותמה בולט כו' לאו בדמות שמשי מרום אלא בשאר כל הצורות היא דכיון דבולטות נינהו איכא למיחש לחשדא שמא צורה נעבדת היא כיון שהוא מניחה, ואף על פי שאחרים עשו לו אסור להניחה, וכן הוא אסור לעשות כל צורה בולטת שמא יאמרו לעובדה הוא עושה כדקתני חותמה שוקע מותר להניחה ואסור לחתום בה, והא דשרינן לעיל בעושה צורות ופרצופות כולן בשוקעין אבל בבולטין חיישינן לחשדא אא"כ עושה אותם לרבים שלא במקום חשדא ... ושוב ראיתי דעת רבים ודעת הרב בעל התוס' הצרפתי ז"ל כן דכל צורה שוקעת מותרת ואפי' דמות אדם ומשמשי מרום ובולטת אסורה באלו הנזכרים ולא באחרים בכל שבארץ".
3. **תוספות שם:** "ואור"י ור"ת וריב"א כי בחמה ולבנה ומזלות אין חילוק בין בולטין לשוקעין וכן ברקיע שוקעין הם ולא מפליג בהכי אלא גבי פרצופין וכיוצא בהן".
4. **רמב"ם וראב"ד, עבודה זרה ג' י"א:** "טבעת שיש עליה חותם שהוא צורת אדם אם היתה הצורה בולטת אסור להניחה ומותר לחתום בה, ואם היתה הצורה שוקעת מותר להניחה ואסור לחתום בה מפני שהנחתם תעשה בו הצורה בולטת, וכן אסור לצור דמות חמה ולבנה כוכבים מזלות ומלאכים שנאמר לא תעשון אתי לא תעשון כדמות שמשיי המשמשין לפני במרום ואפילו על הלוח, צורות הבהמות ושאר נפש חיה חוץ מן האדם וצורות האילנות ודשאים וכיוצא בהן מותר לצור אותם ואפילו היתה הצורה בולטת. /השגת הראב"ד/ וכן אסור לצור צורת חמה וכו'. א"א דומה שהוא מחלק בין צורת אדם לצורת המשמשין במרום: צורת משמשין אפילו הם שוים לא בולטים ולא שוקעים אסורים וצורת אדם אם אינו בולט מותר ולא ידעתי למה ומאין לו ... ואחד צורת אדם וצורת שמשין שבמרום דינם שוה וכן עיקר".
5. **חידושי הריטב"א, עבודה זרה שם:** "ומסתברא דכל שאסור לעשות אפילו בדיו הוא אסור שלא חלקו בין בולט לשוקע אלא בדבר החקוק, וצורת דיו כבולט חשוב לענין זה, והוא הדין לצורת רוקם בשש ומשי וכיוצא בו".
6. **שולחן ערוך יורה דעה, קמ"א ד':** "במה דברים אמורים, בבולטת. אבל בשוקעת, כאותם שאורגים בבגד ושמציירים בכותל בסמנין, מותר לעשותם. וצורת חמה ולבנה וכוכבים, אסור בין בולטות בין שוקעות".

**ג. הצורות האסורות**

1. **עבודה זרה, דף מ"ג:** "לא אסרה תורה אלא בדמות ד' פנים בהדי הדדי ... כל הפרצופות מותרין, חוץ מפרצוף אדם! אמר רב יהודה בריה דרב יהושע, מפרקיה דרבי יהושע שמיע לי: לא תעשון אתי - לא תעשון אותי, אבל שאר שמשין שרי ... והתניא: לא תעשון אתי - לא תעשון כדמות שמשי המשמשין לפני במרום, כגון אופנים ושרפים וחיות הקדש ומלאכי השרת! ... והתניא: לא תעשון אתי - לא תעשון כדמות שמשי המשמשין לפני במרום, כגון חמה ולבנה, כוכבים ומזלות!".
2. **רמב"ם הלכות עבודה זרה , ג' י"א:** "צורות הבהמות ושאר נפש חיה חוץ מן האדם וצורות האילנות ודשאים וכיוצא בהן מותר לצור אותם ואפילו היתה הצורה בולטת".
3. **מרדכי עבודה זרה, תת"מ:** "השיב רבינו אפרים לרבינו יואל: על צורת עופות וסוסין שציירו בבהכ"נ ששאלת אם מותר להתפלל שם ... צורות עופות וסוסים אין העובדי כוכבים עובדין להן אפילו כשהן תבנית בפני עצמן וכ"ש כשהן מצויירין על הבגדים ... הלכך אין כאן בית מיחוש. ורבינו אליקים ... צוה להסיר צורות אריות ונחשים שציירו בבהכ"נ בקולוניא".
4. **בית יוסף יורה דעה, קמ"א:** "הילכך נקטינן כדברי רבינו אפרים דכולהו סברי כוותיה וליתא לדרבינו אליקים מקמיה דהוי ליה יחיד לגבי רבים".
5. **שו"ת אבקת רוכל, ס"ג:** "ראינו את אשר כתב החכם כה"ר אליהו קפסאלי ישמרו הא-ל, על דבר מי שרצה לשים על ההיכל אבן שיש מצוייר בה צורת אריה. והפליא החכם הנזכר להחמיר ולאסור בטענות וראיות ודרש מאתנו אם כנים דבריו נחזיק בידו. ונדרשנו נמצינו לבקשתו, כי ראוי לכל אשר נגע ה' בלבו למחות בדבר זה ... עם היות שלדעת הרמב"ם שאר צורות חוץ מצורת אדם מותרים אפילו בולטים, כבר הכריע הר"ן בפרק כל הצלמים דשאר בולטות אסורות משום חשדא ... ורבי אליקים אסר לצור צורות בעלי חיים כדאי' במרדכי ובהגהות אשירי ואע"פי שרבי אפרים מתיר, דברי רבי אליקים עיקר שעשה מעשה וצוה להסיר צורות אריות ונחשים שציירו בבית הכנסת בקאלונייא ... אי משום חשדא ואי משום דמתוך שמסתכלים באותם צורות אין מכוונין לבם לאביהם שבשמים ... ואפילו מי שרצה לומר דרבים שאני מודו דמכוער הדבר ... ומעתה מי הוא זה אשר מלאו לבו לצור צורה כזו בהיכל ולא שמע לקול מורה להחמיר".
6. **שו"ת אבקת רוכל, ס"ו:** "נשאלתי על בגד משי שאורגים בו מיני ציורים ובתוכם דמות עופות אם מותר לעשות ממנו פרוכת לפני ארון הקדש לפי שיש מגמגמי' בדבר לפי שכשעומדי' הצבור להתפלל משתחוים לצד ההיכל ונר' כאלו חס ושלום משתחוים נגד הצורות ההם. תשובה נראה דודאי שרי ואין בו בית מיחוש ואפילו אם היה צורת אדם אפשר דשרי ... ואם דעת המגמגמים הוא מדכתב במרדכי ובהגהות אשירי פרק כל הצלמים שרבינו אליקים צוה להסיר צורות אריות ונחשים שציירו בבית הכנסת בקאלונייא הוה להו למיסק אדעתיהו דאין לסמוך על שום פסק שנמצא כתוב עד שידרשו לדעת אי יחידאה הוא או עם רבים אשר אתו".
7. **שו"ת ציץ אליעזר, ג' כ"ד:** "שלום וברכה מאת אלקי המערכה אל הוד כבוד ידיד נפשי הרב הגאון הגדול בקי בחדרי תורה וכו' כקש"ת מוהר"ר בן ציון מאיר חי עוזיאל שליט"א. הראשון לציון והרב הראשי לארץ ישראל. אחדשהדר"ג באהבה וכבוד. נתתי אל לבי ליישב דברי מרן הבית יוסף התמוהים שכ"ג שליט"א עומד עליהם בתשובתו הנכבדה בנדון צורת אריות שעל הפרוכת, וז"ל הדר"ג: ... והנה תשובה זאת סותרת בכל דבריה לתשובתו הקודמת והרבה יגעתי לתרץ שתי תשובותיו דסתרי אהדדי ולא עלה בידי ליישבם, ומ"מ מכיון שמרן ז"ל פסק להלכה לאסור צורות חיות ועופות בביהכ"הנ והביא דברי הרמב"ם והרא"ש שמדבריהם מוכח שגם בגדים מצויירים בצורות אסור להעמידם בבית הכנסת נגד המתפללים והביא עוד תשובת מהר"ם פדואה ולא העיר עליה (שם סי' ס"ה), ומכיון שבבד"ה אחרי שהביא תשובת הרשב"א להתיר כתב מצאתי וכו' שחזר בו - מכאן שחזר בו מתשובתו בסימן ס"ו ומשנה ראשונה לא זזה ממקומה עכ"ד כ"ג שליט"א.

ובאמת הא גברא והא תיובתא, ומכיון שהחובה עלינו למשכוני נפשין ליישב בכל האפשר את דברי מרן הבית יוסף התעמקתי בדברי שתי התשובות הנ"ל ועלה במצודתי ליישבן בע"ה כדלהלן. דהנה בתשובה הראשונה (בסי' ס"ג) נידון נשאלה היא: אם מותר לשים על ההיכל אבן מצויירת כצורת אריה וכיוצא בה. ונידון השאלה בתשובה האחרונה (בסי' ס"ו) היא: על בגד משי שאורגים בו מיני ציורים ובתוכם דמות עופות אם מותר לעשות ממנו פרוכת לפני ארון הקדש לפי שיש מגמגמים בדבר לפי שכשעומדים הצבור להתפלל משתחוים לצד ההיכל ונראה כאילו חס ושלום משתחוים נגד הצורות ההם ... ודברי רבינו הבית יוסף בתשובותיו מאירים ומשמחים באין שום סתירה ונלוז בהדברים".

**ד. צורה שלימה**

1. **רא"ש עבודה זרה, ג' ה':** "והאי דאסרינן צורת אדם ודרקון דוקא בגולם שלם. אבל צורת הראש בלא גוף שלם מותר ולא תעשון אותי דרשינן. וגם חשדא ליכא אם אין כל הדמות שלם".
2. **שולחן ערוך יורה דעה, קמ"א ז':** "יש מי שאומר שלא אסרו בצורת אדם ודרקון אלא דוקא בצורה שלימה בכל איבריה, אבל צורת ראש או גוף בלא ראש, אין בה שום איסור לא במוצאו ולא בעושה (וכן נוהגין)".
3. **פתחי תשובה שם:** "עי' בשאילת יעב"ץ ח"א סימן ק"ע על מעשה שהיה באמשטרדם בעת שנתקבל הרב מהר"ר אלעזר ז"ל לאב"ד שם עמד איש אחד והוציא מוניטין שלו בעולם דהיינו שהדפיס מטבע כסף בדמות צורתו והיה תבנית ראש עד החזה עם פרצוף פנים שלם בולט. והאריך לבאר שזה איסור גמור מוחלט ... ואף דהרא"ש כתב שראש בלא גוף אין איסור לא בעושה ולא במוצא כוונתו על ראש שלם אטום בלי צורת פנים ניכרת כה"ג ודאי לא סגי בלא גוף אבל ראש וגוף בהדדי בדמות אדם שלם אף על פי שאין הצורה ניכרת בתבנית הפרצוף אלא כגולם אעפ"כ נראה הגוף אדם בקומה זקופה ואסור. אכן פרצוף פנים דאדם גרידא פשיטא דאסור".

**ה. בובות משחק לילדים**

1. **שו"ת מהרי"ט, יורה דעה ב' ל"ה:** "אלא ה"ק אסור לעשות צורה לנוי דהיינו דבר קבוע שיטעו לומר שיש בהם ממש לאפוקי דרך עראי לפי שעה כגון משחק בהם או להתלמד דשרי דלא אתו למטעי ולפי דרכנו למדנו באותם הפרצופות שעושין לתינוקות לשחק בהם וכן אותם שעושים המשחקים לשחק בהם הואיל ולאו בדרך קבע עבידא שרי".
2. **שו"ת יביע אומר, יורה דעה ג' ח':** "כלל העולה שהנוהגים לקנות בובות לילדיהם הקטנים לשם שחוק ושעשוע, יש להם על מה שיסמוכו".
3. **שו"ת שבט הלוי, ז' קל"ד:** "שאלה: מי שיש לו בובה (פופה בלשון אשכנז) בתוך ביתו עם ידים ורגלים, האם חייב לפוגמו, כמבואר בשו"ע יו"ד סי' קמ"א סעיף ב' שיש איסור שהייה ומשום חשד, ואעפ"י שבזה"ז אין הדרך לעבוד לצורות אלו מ"מ כתב הרמ"א סעיף ג' שעדין יש כאן איסור שהייה. תשובה: דבר פשוט דצורה שלימה ופנים שלם דאסור להשהות, וצריך לפגום הפנים כהלכה.

שאלה: האם מספיק לפגום חלק מהפנים כגון עין או אף, או שמא היות דמבואר בפתחי תשובה ס"ק י' שאפילו בראש גולם יש איסור שהייה בכל הגוף, שמא לא מספיק, דלא גרע מראש עגול כגולם שאסור. תשובה: מה שחי' הגאון יעב"ץ בפ"ת ס"ק י' דגם ראש גולם ואטום עם גוף שלם אסור ולמד זה מדברי הרא"ש ע"ז פ"ג סי' ה', כל הגדולים חולקים ע"ז עיין בתשובות מהרי"ט יו"ד סוס"י ל"ה דלא כיעב"ץ ממילא הרא"ש מדבר מפרצוף פנים ממש ואעפי"כ אינו אוסר אלא בקומה שלמה וא"כ אין מקור לחומרת הגאון יעב"ץ אלא דבעיקר שיטת הרא"ש כ' מהרי"ט דעלינו להחמיר באיסור תורה אבל עיקר האיסור הוא הפרצוף, וכיון שפוגמו כהלכה מותר, ושיעור הפגימה עיין בבית לחם יהודה ד"ה וצורת דעכ"פ חוטם די.

שאלה: לפי פתחי תשובה הנ"ל בשם היעב"ץ שאם ראש בולט אסור להשהות אפילו הראש לבד, מאוד מצוי שאין כאן אזניים כלל רק עין אף ופה האם זה נחשב כראש שלם או לא (ובלי ראש שלם אין כאן איסור רק כל גופו וכמבואר בשו"ע שם סעיף ז'). תשובה: כבר כתבתי דהגאון יעב"ץ כ"כ לפי הבנתו ברא"ש, ולדעתו בראש לכו"ע אסור עכ"פ ראש כצורתו ממש לא גולם, ורוב הגדולים אכן סוברים כן עיין מהרי"ט שם ובתשובת ח"ס ח"ו סי' ד' ובתשובת מהר"ם שיק יו"ד סי' ק"ע, והרמ"א כתב בס"ז דנוהגים להקל, ונהי שמהרי"ט כ' להחמיר בדאורייתא מכ"מ בפגימה קצת אפשר להקל, ועוד אולי מהרי"ט לא החמיר רק בעשי' שהיא מה"ת, לא בשהיה בזה"ז דלכו"ע רק דרבנן, אם לא דנימא דסרך ע"ז חמור מ"מ יראה כנ"ל".

**ו. צילומי אדם**

1. **שולחן ערוך יורה דעה, קמ"א ד':** "וכן צורת אדם לבדו - כל אלו אסור לעשות ... במה דברים אמורים, בבולטת. אבל בשוקעת, כאותם שאורגים בבגד ושמציירים בכותל בסמנין, מותר לעשותם".
2. **ט"ז שם:** "משמע כל הצורות האסורות דלעיל מותר לעשותן כשהם שוקעים אבל בטור הביא אח"כ בשם הרמב"ן שכתב בכל מה שאסור מן התורה משום לא תעשון אתי דהיינו ארבעה פנים שבמדור שכינה ודמות מלאכים שבמדור העליון ודמות חמה ולבנה כוכבים ומזלות שבמדור התחתון ודמות אדם משום שנאמר לא תעשון אותי פי' כדמות שאני מראה עצמי לנביאים כל אלו אסור בין שוקע בין בולט ... ודעה זו הביא הר"ן בשם הראשונים וכתב עליה שכן עיקר והוכיח כן מן התלמוד ואם כן תימא על הש"ע שלא הביא דעת הרמב"ן. ולענין הלכה ודאי שאין להקל כלל נגד דברי הרמב"ן והטור מסיק כן".
3. **פתחי תשובה שם:** "ושמציירים בכותל עיין בספר יערות דבש ח"א דרוש ב' שמזהיר מאד שלא להיות בתוך הבית צורה מצוייר בכותל או בלוח אף דע"פ הדין אין איסור רק בצורה בולטת מ"מ יש להזהר כו' ע"ש".
4. **שו"ת דעת כהן, ס"ו:** "בתשובה על שאלתו, אם יש איזה מניעה ע"פ דין תורה, מלצייר ציורים של תמונות, של יהודים חרדים. אתכבד בזה להודיעו, שישנם חסידים שהם נמנעים מלצלם את תמונתם, וכן אינם נותנים רשות לציירים לצייר את צלמם, בצבע על היריעה, ויש לדבריהם מקום בשיטות של פוסקים, וקל - וחומר במהלך החסידות והפרישות. אבל ההלכה הפשוטה, שנתפשטה בישראל ע"פ דין השולחן - ערוך, היא, שלצייר צורת אדם בצבע על הלוח, וה"ה לצלם צלום פוטוגרפי, אין איסור מצד הדין, וכן נפוץ המנהג גם אצל חלק הגון מיראים וחרדים, כשיש בדבר צורך של מצוה, וחבוב התורה והיהדות, או שאר ענין מוכרח ונחוץ. וראוי מאד להדר, שלא יהיה הציור שלם לגמרי, כלומר יחד עם הרגלים, כי - אם הצד העליון לבדו, שהוא עיקר תפארת האדם והבלטתו האופית הרוחנית, שזהו המבוקש האידיאלי של הטובים שבציירים ובעלי האמנות".
5. **שו"ת יחוה דעת, ג' ס"ג:** שאלה: האם מותר מצד ההלכה להצטלם בתמונה פוטוגרפית, או יש בזה איסור משום שנאמר לא תעשה לך פסל וכל תמונה? תשובה: ביאור הפסוק לא תעשה לך פסל וכל תמונה, מבואר בדברי הרמב"ם (בפרק ג' מהלכות עבודה זרה הלכה ט'), שהמדובר הוא בעושה עבודה זרה לעצמו, אף על פי שלא עבדה ... אבל תמונת אדם שנעשית לנוי אם אינה בולטת מותר לעשותה ... וכן הריטב"א בחידושיו לעבודה זרה (דף מ"ג ע"ב), כתב להחמיר בצורת אדם שנעשית בדיו וסממנים, שהרי היא כצורה בולטת ... ומכל שכן שיש להקל בצורה פוטוגרפית, שאפשר שאף הריטב"א יודה להתיר. ואמנם הגאון מהר"א די בוטון בשו"ת לחם רב (סימן ט"ו), נשאל בדבר כתובה שצייר בה הסופר צורת החתן והכלה, והעלה שאף על פי שבדיעבד אין לאסור להשהות הכתובה הזאת, מכל מקום לכתחילה ראוי מאוד להזהר שלא לעשות כן, כיון שהדבר נוגע לחשש איסור תורה ע"ש. גם בשו"ת דברי מלכיאל חלק ג' (סימן נ"ח) כתב, שיש להחמיר שלא להצטלם בתמונה פוטוגרפית כיון שלדעת הריטב"א הוא איסור גמור, ושומר נפשו ירחק מזה. ומכל שכן שעל פי הקבלה יש טעם להחמיר בזה. ולכן לא יפה עושים התולים צורות ותמונות של צדיקים וקרובי משפחה על הכתלים של חדרי דירתם עכת"ד. וכן כתב הגאון יערות דבש ... אולם גם לדעת הפוסקים המחמירים נראה שבצילום של חצי גוף העליון בלבד יש להקל, הואיל וכמה פוסקים סוברים להקל בזה גם בצורה בולטת ... אולם באמת נראה שכל זה ממשנת חסידים השרידים אשר ה' קורא. אבל מעיקר ההלכה כבר פשט המנהג להקל בזה בכל אופן בצילום פוטוגרפי, כפסק רבותינו בעלי השלחן ערוך. וכן פסק הגאון מרוגטשוב רבי יוסף רוז'ין, וכן דעת הגאון רבי יוסף חיים מבבל, וכן העיד בגודלו הגאון רבי אברהם יצחק הכהן קוק, וכן כתב להקל הגאון רבי יוסף חיים זוננפלד ... וכבר אמרו בירושלמי מעשר שני (פרק ה' הלכה ב'), כל הלכה שהיא רופפת בידיך צא וראה היאך הצבור נוהגים ונהוג כן. והנח להם לישראל אם אינם נביאים בני נביאים הם".
6. **שו"ת ישכיל עבדי חלק ב', קונטרס אחרון, יורה דעה סימן י"א:** "והנה מדברי הזוה"ק דתלה טעם האיסור משום דהאדם הוא משכן לצורה העליונה, ולא הספיק באומרו משום דדומה לצורה העליונה כי בצלם א-לקים עשה את האדם, מזה ראיה מוצאת כדברי הגאון יערות דבש ז"ל הנ"ל כי הקלי' מתאחזין בדיוקן האדם, דכבר נודע שהקלי' עיקר יניקתם היא מניצוצות הקדושה וזה חשקם ומאוויים תמיד להתאחז בקדושה, ולזה ביודעם ומכירם שהאדם הוא מרכבה לצורה העליונה, בראותם דיוקני שלו, אז תכף חשים נמהרים להתאחז בו, ושורים עליו, רק שבהיות הצורה העליונה שרויה בתוכו אין להם הכח לשרות בתוכו, כי אין להם כח לעמוד נגד הקדושה, אך בהיות דיוקני לבד כמו צלם ותבנית, אז הם נעשים בעה"ב ושורים בתוכו, ובהיות שכבר שלטו על דיוקנו, אז נוסף להם הכח להתאחז גם בדיוקנו האמתי שצורה העליונה שרויה בתוכו, ולזה בא בנו"ט הזוה"ק משום דהאדם הוא מרכבה לצורה העליונה, דר"ל דשתים זו שמענו חדא משום לא תעשון אותי שנית דעי"ז עלול להתאחז בתוכו הקלי' ול'ו יחליפינו ול'ו ימיר טוב ברע ח"ו, משא"כ אם היה אומר בקצרה משום דדומה לצורה העליונה, לא היה נשמע טעם האיסור רק משום לא תעשון אותי אך בזה, הורה לנו טע"א נוסף משום דלא ישלוט בו הסט"א וכאמור.

ובזה מובן אצלי מה ששמעתי באומרים בטעם המחמירים משום דע"י הצילום ניטל ממנו צלם אלהים, דעפי"ה הנה נכון דעי"ז ששורה הסט"א על דיוקנו, אז יהיה לה שליטה גם על דמות תבניתו העיקרי וע"י שמתאחזים בו אז נחסר ממנו השפע הקדוש של צלם א-לקים.

באופן דבר הלמד מכל האמור דבין לפשטן ש"ד בין לסודן דראוי לאדם להחמיר על עצמו שלא להצטלם בשום אופן אפי' ע"י "פותוגרפיא" ואפי' רק בפר' הפנים לחוד, ומכ"ש למי שכבר נהג איסור בזה מאבותיו ואבות אבותיו דודאי דראוי לאחוז מעשה אבותיו בידיו ומהם אין לזוז יתד בל תמוט, וה' יזכנו לעשות רצונו בלבב שלם; הצעיר עבדיה הדאיה ס"ט".